עומר מילר

עומר מילר (נולד ב-17 במאי 1980) הוא שף ישראלי ומגיש תוכנית בישול.

ביוגרפיה
עומר מילר נולד וגדל בכפר הנוער "אשל הנשיא" שבנגב. אביו הוא זאב מילר, מנהל הכפר במשך שנים רבות וכיום, מנכ"ל יק"א. בצבא שירת בגלי צה"ל.

 קריירה 
בתום השירות, מצא מילר עבודה זמנית בבית קפה "מאיר" ברחוב קינג ג'ורג' בתל אביב, ובהמשך למד בבית הספר "בישולים" בתל אביב.

מילר עבר לארצות הברית ועבד במסעדת "טבלה" במדיסון אווניו, ניו יורק. עם חזרתו לישראל עבד במסעדת "מוסקט", בראש פינה, ב"דניאלה" ברחוב נחמני, והמשיך לקייטרינג "פוד ארט" במשכן לאמנויות הבמה בתל אביב, בתחילה כסגנם של השפים ירון קסטנבוים ודני הקר, מהם הושפע מאוד. כעבור זמן מה החליף מילר את קסטנבוים והתמנה לשף הראשי של המסעדה והקייטרינג. משנסגרה מסעדת "פוד ארט", קמה תחתיה מסעדת "חדר האוכל", ומילר התמנה לשף הראשי שלה ולאחד השותפים ביחד עם סטיבן לובל, איתי ספיבק וקבוצת "פוד ארט". המסעדה הוקמה בהשראת חדר אוכל בקיבוץ, מנוגדת לזוהר של המיקום בסמוך לקאמרי. בה השולחנות מוארכים ובצידם ספסלים המתאימים לארוחה משותפת. זאת תוך התמקדות בפשטות באוכל.
חדר האוכל זכתה בתואר "מסעדת השנה" לשנת 2010 במגזין על השולחן.

מילר גם שותף בפאב "ביפר". בפברואר 2012 פתח את מסעדת "שולחן" בשדרות רוטשילד בתל אביב, שנסגרה בשנת 2016. ב-2015 הוא פתח, יחד עם אולם האירועים "שבע", את חברת הקייטרינג Bazaar. ב-2016 פתח את מסעדת ההמבורגרים "סוסו אנד סאנס" בתל אביב. לאחר הצלחתה הרבה של המסעדה נפתחו סניפים ברחבי הארץ. בינואר 2018, פתח מילר פיצרייה חדשה בשם "פיצה סבא", שזכתה גם היא להצלחה רבה, בשדרות רוטשילד בתל אביב. באפריל 2018 קנה מילר את מסעדת "מעבר לקצה" שנמצאת בחוף הצוק הצפוני בתל אביב.

בעת התפרצות נגיף הקורונה בישראל יזם מחאת מסעדנים לפתיחה מחדש של המסעדות, שנסגרו בהוראת משרד הבריאות בשל הקורונה, ופתח את מסעדתו בניגוד להנחיות.

בשנת 2021 השתתף בסדרת הדוקו-ריאליטי "חיים של אבא" בערוץ רשת 13.

 חיים אישיים 
מילר נשוי לסטייליסטית שירן כדר, ואב לתאומים ובת. מתגורר בכיום במושב נהלל.

 ספרים 
ב-2010 ראה אור ספרו "מטבח ישראלי" בהוצאת על השולחן.

ב-2012 יצא לאור ספרו "שולחן לחג" (עם עמיר אילן, אבי ביטון ואיילת לטוביץ') בהוצאת רימונים והוצאת כתר.

ב-2015 יצא הספר "גם טעים, גם בריא" (עם אלינוער רבין ובלווי מדעי של פרופ' דן טרנר). הספר כולל מתכונים לסובלים ממחלות כגון קרוהן, קוליטיס וצליאק).

 טלוויזיה 
בשנת 2011 מילר הגיש בערוץ האוכל את תוכנית הבישול "הכי טרי שיש", ביחד עם מיכל אנסקי.

בשנת 2012 החל להגיש את תוכנית הבישול "שף על האש" בערוץ 10.

בשנת 2015 השתתף בתוכנית הבישול והבידור "שישי טייק אווי" ברשת, ערוץ 2 בהנחייתם של טום באום ואוריאל יקותיאל.

בשנת 2017 הגיש את תוכנית הבישול "סטוריז" בערוץ האוכל, ביחד עם אשתו שירן כדר.

בשנת 2020 החל להגיש את תוכנית הבישול "מה יש לאכול" לצד תמרה אהרוני ברשת 13.

 קישורים חיצוניים 

 רענן רוגל, 1 על 1 עם השף עומר מילר: משתגע במטבח, באתר "אכול ו-Chateau", 15 במאי 2010
 הבלוג של השף עומר מילר
 אתר התוכנית "הכי טרי שיש"
 האתר של מסעדת חדר האוכל
 כתבות של עומר מילר, באתר וואלה


 מאגר המתכונים של עומר מילר באתר לבשל כמו שף
 מתכונים של עומר מילר, באתר Cook Eat
 שרון בן-דוד, שיחה עם עומר מילר, במגזין "דרך האוכל", אוקטובר 2011




 רחלי קרוט, זה שיר אהבה פשוט • קבינט האוכל מתכנס במסעדת שולחן של השף עומר מילר, באתר נענע10, 13 בפברואר 2012




 עם עומר מילר במטבח, באתר שסטוביץ, 12 מאי 2015




הערות שוליים

קטגוריה:שפים ישראלים
קטגוריה:מחברי ספרי בישול ישראלים
קטגוריה:בוגרי תיכון אזורי אשל הנשיא
קטגוריה:חיילי גלי צה"ל
קטגוריה:משתתפים בתוכניות מציאות ישראליות
קטגוריה:משתתפי חיים של אבא
קטגוריה:נווה ירק: אישים
קטגוריה:נהלל: אישים
קטגוריה:ישראלים שנולדו ב-1980